Haram

Haram (arab. حرام , harām) – tai kas griežtai draudžiama musulmonams pagal Koraną ir Sunną, kaip, pvz., kai kurie veiksmai, elgesys, maisto produktai, gyvų būtybių atvaizdai, muzikos instrumentai ir t. t.

Haram veiksmo atlikimo pasekmė yra nuodėmė prieš Alachą. Nuodėmės islame yra skiriamos į dižiąsias ir mažąsias. Didžiosios nuodėmės yra tos, už kurias yra skiriama bausmė (Hadd) pagal Šariatą (vagystė, svetimavimas, žmogžudystė); už kurias yra skiriama bausmė Pomirtiniame pasaulyje.

Korane sakoma: "Jei jūs vengsite didžiųjų nuodėmių (kabair), kurias jums yra uždrausta daryti, Mes panaikinsime jūsų nuodėmes (t. y. kitas, mažąsias nuodėmes) ir priimsime jus į kilnią priėmimo vietą (Rojų). " (Koranas 4:31)

Didžiosiomis nuodėmėmis gali tapti nuolat daromos mažosios nuodėmės.

Nuodėmės taip pat yra skiriamos pagal sunkumą. Korane sakoma: "Tikrai, Alachas neatleis (už tai), kad Jam būtų priskiriami partneriai ir Jis atleis už kitką, nei tai tam, kam Jis panorės. " (Koranas 4:48;4:116)

Tai reiškia, kad viskas gali būti atleista, išskyrus partnerių priskyrimą Alachui (širk). Vadinasi, širk yra didžiausioji nuodėmė iš didžiųjų ir yra didesnė pagal sunkumą už pvz., svetimavimą. Nors neteisinga manyti, kad tas, kuris įvykdo širk, yra galutinai žuvęs. Juk Alachas yra Visa Atleidžiantis (Al-Ghafūr). Jei asmuo padaro širk, bet vėliau gailisi, Alachas priima atgailą ir atleidžia. Bet jei žmogus nesigaili dėl to, kol yra gyvas, tada Teismo dieną Alachas jo nepasigailės. Pragaro ugnis jam bus amžina.

Islamo mokslininkų nuomonės skiriasi (ikhtilaf) dėl didžiųjų nuodėmių skaičiaus. Vieni sako, kad didžiosios nuodėmės yra septynios. Abdullah ibn Abbas yra pasakęs, kad: "Septyniasdešimt yra arčiau jų skaičiaus nei septynios, " ir jo nuomonės yra dažniausiai laikomasi.

Didžiųjų nuodėmių pavyzdžiai (tai kas yra haram) 

 Tarnavimas kitoms dievybėms [širk].
 Žmogžudystė.
 Magijos praktikavimas.
 Nesimelsti.
 Nemokėti Zakato.
 Ramadano mėnesio pasninko praleidimas be rimtos priežasties.
 Hadžo neatlikimas, jei tam leidžia sąlygos.
 Nepagarba tėvams.
 Giminių apleidimas.
 Nesantuokiniai santykiai ir svetimavimas.
 Homoseksualumas (sodomija)
 Palūkininkavimas (Riba)
 Neteisėtas našlaičio turto vartojimas.
 Melavimas apie Alachą ir Jo pranašą.
 Pabėgimas iš mūšio lauko.
ir t. t.

Kas yra haram maisto atžvilgiu? 

Korane sakoma: "Jis jums uždraudė tiktai dvėselieną (maytah), kraują (dam), kiaulės mėsą (lahm al - khinzyr) ir tai, kas buvo paaukota kitam, negu Alachui… " (Koranas 16:115)

" O jūs, kurie tikite, tikrai khamr (vynas, alkoholiniai gėrimai, svaigalai) ir lošimas, ir ansab (statulų, stabų, altorių garbinimas), ir azlam (strėlės be galvų ir plunksnų, kurias naudojo arabų pagonys būrimui) yra Velnio darbo purvas. Venkite to, kad jūs taptumėte sėkmingais. " (Koranas 5:90)

Produktai, kuriuos gaminti yra naudojami haram elementai taip pat tampa haram.

Maisto produktų bei ingredientų sąrašas, kurių negalima vartoti musulmonams:
 Alkoholis.
 Gyvulių riebalai (dedami į tešlą dėl trapumo).*
 Gyvulių taukai.*
 Kiauliena.
 Kumpis.
 Lydyti kiaulės taukai; lajus.
 Sultinys (iš gyvulių).*
 Etanolis (etilo alkoholis).
 Želatina*: paprastai gyvulinės kilmės, dažniausiai iš kiaulės.
 Pepsinas: virškinimo fermentas gautas dažniausiai iš kiaulės skrandžio.
 Vanilė: kada ekstraktui gauti naudojamas alkoholis.
 Išrūgos: gyvulinės kilmės.

(*) galima naudoti, jei produktai pagaminti iš paskerstų pagal Halal standartus gyvulių.

Pastabos

Šaltiniai 
Imam Adh-Dhahabi, Kitab ul-Kabair (Didžiųjų nuodėmių knyga), vertimas Mohammed Moinuddin Siddiqui, Dar El Fikr Beirut Lebanon leidykla, arabų-anglų kalba.

Taip pat skaitykite 
Nuodėmės islame

Mitybos kultūra
Islamo virtuvė